**ZAPISNIK**

sa 7. sjednice Općinskog vijeća Sveti Križ Začretje održane dana 31. ožujka 2022. godine u prostorijama Općine Sveti Križ Začretje, s početkom u 19.00 sati

**NAZOČNI ČLANOVI OPĆINSKOG VIJEĆA:**

Ivica Roginić, Dražen Čvek, Juraj Matkun, Nadica Tenšek, Marko Jelenić, Tomislav Milunović, Dubravka Mišak Skočaj, Branko Kvež, Ivan Grozaj

**SJEDNICI NISU PRISUTNI**: Darko Mišak (op), Mirko Šivalec i Miljenko Šoštarić.

**SJEDNICI SU JOŠ NAZOČNI:**

1. Marko Kos, općinski načelnik
2. Maja Jerneić Piljek, pročelnica Jedinstvenog upravnog odjela
3. Jasminka Lasić, viši referent za ekonomske poslove, zapisničar
4. Mario Mihovilić, direktor Zagorskog vodovoda d.o.o.

Predsjednik Općinskog vijeća otvara sjednicu, pozdravlja sve prisutne, utvrđuje da je sjednici prisutna većina vijećnika te da se mogu donositi pravovaljane odluke.

Sjednica se snima i tonski zapis čini sastavni dio ovog zapisnika.

Nadalje, bez rasprave, jednoglasno (sa „ZA“ 10, „PROTIV“ 0, „SUZDRŽAN 0) se usvaja sljedeći:

**D n e v n i r e d**

1. Verifikacija zapisnika sa 6. sjednice Općinskog vijeća održane 31.01.2022. godine
2. Donošenje Odluke o davanju suglasnosti za dugoročno kreditno zaduženje Zagorskom vodovodu d.o.o. i sklapanje Ugovora o dugoročnom zaduženju
3. Donošenje Odluke o prijenosu prava vlasništva komunalne vodne građevine javne vodoopskrbe i javne odvodnje u Ulici Oskara Wolfa
4. Vijećnička pitanja
5. Donošenje Odluke o usvajanju Izvješća o obavljenoj reviziji učinkovitosti upravljanja komunalnom infrastrukturom u jedinicama lokalne samouprave na području Krapinsko-zagorske županije
6. Donošenje Odluke o izmjeni i dopuni Odluke o komunalnom redu
7. Donošenje Odluke o raspisivanju javnog natječaja za prodaju nekretnine u vlasništvu Općine Sveti Križ Začretje
8. Donošenje Odluke o umanjenju cijene vrtičkih usluga zbog virusa COVID-19
9. Donošenje Odluke o davanju suglasnosti na Odluku o izmjeni i dopuni Pravilnika o upisu djecu i ostvarivanju prava i obveza korisnika usluga u Dječji vrtić Sveti Križ Začretje
10. Donošenje Odluke o donošenju Procjene rizika od velikih nesreća za Općinu Sveti Križ Začretje
11. Donošenje Plana djelovanja u području prirodnih nepogoda za 2022. godinu
12. Usvajanje Izvješća o Planu djelovanja u području prirodnih nepogoda za 2021. godinu
13. Donošenje Godišnjeg provedbenog plana unapređenja zaštite od požara za 2022. godinu
14. Usvajanje izvješća o stanju zaštite od požara i provedbi Godišnjeg provedbenog plana unapređenja zaštite od požara za 2021. godinu
15. Usvajanje izvješća o provedbi Plana gospodarenja otpadom Republike Hrvatske za 2021. godinu
16. Odluka o osnivanju Povjerenstva za zaštitu potrošača javnih usluga Općine Sveti Križ Začretje
17. Pitanja i prijedlozi

**Točka 1.**

**Verifikacija zapisnika sa 6. sjednice Općinskog vijeća održane 31.01.2022. godine**

Vijećnik Juraj Matkun navodi da u zapisniku kod točke 2. Informacija o radu trgovačkog društva Komunalno-Zabok d.o.o., nije navedeno da je gosp. Rajko Turk iznio mišljenje da odlagalište otpada u naselju Pustodol Začretski nije sanirano na pravilan način što je jako bitno. Traži da se isto navede i ističe da će zbog predmetnog biti suzdržan kod glasanja.

Tomislav Milunović navodi da je siguran da je u slijedećim navodima drugačije rekao od onog što je zapisano:

Kod točke 4. Donošenje Odluke o načinu pružanja javne usluge sakupljanja komunalnog otpada na području Općine Sveti Križ Začretje na stranici 4. Zapisnika gdje je navedeno da Tomislav Milunović predlaže da se sukladno navedenom briše riječ komposteri budući da je ista na štetu mještana. Također navodi da je obrazloženje koje je iznio općinski načelnik da korisnici kompostiranje vrše unutar svojih dvorišta bez nabave kompostera, protuzakonito.

***ISPRAVAK:*** *„navodi da to obrazloženje nije u skladu sa zakonskom odredbom jer nigdje nije navedena obveza nabave kompostera*“

Nadalje Tomislav Milunović navodi da je stava da se odluka gleda i da se nada da će sve biti dobro iz čega proizlazi da općinska vlast nema mogućnosti zaštititi svoje mještane.

***ISPRAVAK:*** *“ okolnosti da općinski načelnik kaže da se možemo nadati da će sve biti dobro samo znači da općinska vlast nije u mogućnosti zaštititi svoje građane*.

Te kod točke 5. Pitanja i prijedlozi na stanici 5. Zapisnika Tomislav Milunović odgovara da je za vrijeme gosp. Račana i gosp. Milunovića Hrvatska imala najveći pad broja stanovnika.

***ISPRAVAK:*** *Umjesto stanovnika rekao BDP-a.*

Predsjednik Općinskog vijeća, Ivica Roginić, navodi da su primjedbe zapisane iste će se tonski preslušati i ukoliko je potrebno izvršiti će se ispravak. Zapisnik se daje na glasanje te se sa

„ZA“ – 9 (devet)

„PROTIV“ – 0 (nema)

„SUZDRŽAN“ – 1 (jedan) donosi:

**ZAKLJUČAK**

usvaja se zapisnik sa 6. sjednice Općinskog vijeća održane 31.01.2022. godine u tekstu koji se prilaže ovom zapisniku i čini njegov sastavni dio

**Točka 2.**

**Donošenje Odluke o davanju suglasnosti za dugoročno kreditno zaduženje Zagorskom vodovodu d.o.o. i sklapanje Ugovora o dugoročnom zaduženju**

Predsjednik vijeća navodi da je obrazloženje predmetne Odluke dobiveno u materijalima za sjednicu Općinskog vijeća te ukoliko je potrebno može se dati dodatno obrazloženje. Budući da nije bilo potrebe za dodatnim obrazloženjem predsjednik otvara raspravu.

Vijećnik Tomislav Milunović navodi da je istina da je obrazloženje dobiveno u materijalima, no međutim sve je navedeno poprilično agregatno. Bilo bi dobro da je navedeno po stavkama u smislu koliko čega se planira nabaviti te koja je podloga za nabavu. Ovako je općenito navedena visina zaduženja u iznosu od 5.000.000,00 kuna neodređenog broja i tipa vozila koji se planiraju nabaviti, bez analitičke podloge.

Mario Mihovilić, direktor Zagorskog vodovoda ističe da podupire prijedlog da se vijećnici detaljnije upoznaju što se planira nabaviti iz sredstava kreditnog zaduženja. Navodi da je Skupština trgovačkog društva Zagorski vodovod d.o.o. donijela odluku o Planu dugoročnog zaduženja putem kojeg Zagorski vodovod d.o.o. planira nabavu teretnih i osobnih radnih vozila, radnih strojeva i opreme za potrebe voznog i strojnog parka, sveukupno 19 novih vozila te da je prije samog postupka zaduženja nužno ishoditi suglasnosti predstavničkih tijela jedinica lokalne samouprave. Ističe da će se iz sredstava predmetnog kreditnog zaduženja financirati nabava 5 novih teretnih vozila 4x4, 2 teretna rabljena vozila s prednjim pogonom, 1 osobno vozilo, umjesto golfa + iz 2005. godine, kojeg je potrebno zamijeniti jer je u dotrajalom stanju, 1 4x4 auto tipa marke Duster za elektičare, 3 dvosjeda furgon, 3 manja auta s četiri vrata za čitače, 2 mala mini bagera po četiri tone, 1 kamion 12,5 tona i 1 od sedam tona, oba rabljena, te će se također nabaviti dodatna oprema i to nova bušilica za bušenje ispod ceste, perač vozila te set za montažu guma čime će se uštedjeti na cijeni i vremenu zamjene guma, budući da Zagorski vodovod ima ukupno 63 operativna vozila. Nabavom navedenog zamijenilo bi se 30% trenutnog voznog parka kojim raspolaže Zagorski vodovod. Nadalje iznosi informacije o stanju trgovačkog društva.

Vijećnik Dražen Čvek pozdravlja direktora te postavlja pitanje koje je njegovo mišljenje da li će kredit koji je u realizaciji u visini od 30.000.000,00, a sukladno tijeku realizacije projekta, biti dostatan za pokriće troškova projekta aglomeracije ili će u budućnosti biti potrebno novo zaduženje te koliko iznosi projekcija troškova projekta aglomeracije za područje Općine Sveti Križ Začretje.

Mario Mihovilić odgovara da kako radovi napreduju tako se sredstva kredita troše. Zagorski vodovod je ishodio odobrenje od ministarstva da se pokriju troškovi radova koju su bili iznad procijenjene vrijednosti. Ne može sa sigurnošću reći da li će sredstva biti dovoljna, prati se situacija budući da je zbog virusa COVID-19 i ratnog stanja u Ukrajini došlo do povećanja cijena na tržištu. Izvođač radova također prati situaciju. O Vladi RH, odnosno EU ovisi daljnja situacija tj, da li će netko od nadležnih tijela intervenirati u cijene poskupljenja. U posljednje vrijeme došlo je do velikog povećanja cijena čelika, betona, struje, goriva, plina te asfalta zbog čega je situacija nepredvidiva. Riječ je o globalnom povećanju cijena zbog čega Zagorski vodovod nije jedini koji se našao u takvoj situaciji, možda se s vremenom situacija smiri.

Predsjednik vijeća moli gosp. Mihovilića da ostane i kod točke Vijećnička pitanja tako da vijećnici mogu postaviti pitanja vezana uz projekt aglomeracije.

Mario Mihovilić navodi da što se tiče vrijednosti projekta aglomeracija na području Općine da isti iznosi oko 30.000.000,00 kuna. Faza 2 je završena, faza 1 je u tijeku te su ostali za izvršiti radovi na sanaciji.

Vijećnik Juraj Matkun postavlja pitanje da li će predmetno zaduženje utjecati na povećanje cijene vodne usluge.

Mario Mihovilić odgovara da što se tiče kreditnog zaduženja on se financira iz amortizacije slijedom čega ne bi trebao utjecati na cijenu vodne usluge. Nadalje navodi da Zagorski vodovod nije povećavao cijenu vodne usluge 12 godina i da njezino povećanje za sada nije u planu, nažalost ne zna što budućnost nosi te da sve ovisi o cijeni struje koja se povećava, no ovaj kredit ne bi smio utjecati na povećanje cijene vodne usluge.

Vijećnik Juraj Matkun navodi da će on biti suzdržan kod glasanja i to iz razloga jer je podmirio jedan račun u iznosu od 1.200,00 kuna koje troškove nije prouzročio i zato ima opravdanje.

Vijećnik Branko Kvež navodi da on ima u zakupu poljoprivredno zemljište na kojeg je izvođač radova na aglomeraciji nasipao kameni materijal i stavio cijev te postavlja pitanje kada će se isto maknuti tako da on može krenuti u obradu zemljišta.

Predsjednik vijeća navodi da je zamolio da se pitanja vezana uz projekt aglomeracije gosp. Mihoviliću postavljaju kod točke 4. Vijećnička pitanja.

Vijećnik Dražen Čvek navodi da je njegovo pitanje bilo vezano uz kreditno zaduženje.

Nakon rasprave, predsjednik Općinskog vijeća, Ivica Roginić, daje prijedlog na glasanje te se sa

„ZA“ – 8 (osam)

„PROTIV“ – 0 (nema)

„SUZDRŽAN“ – 2 (dva) donosi:

**Odluka o davanju suglasnosti za dugoročno kreditno zaduženje Zagorskom vodovodu d.o.o. i sklapanje Ugovora o dugoročnom zaduženju**

u tekstu koji se prilaže ovom zapisniku i čini njegov sastavni dio

**Točka 3.**

**Donošenje Odluke o prijenosu prava vlasništva komunalne vodne građevine javne vodoopskrbe i javne odvodnje u Ulici Oskara Wolfa**

Općinski načelnik daje uvodno obrazloženje po ovoj točci.

Budući da rasprave nije bilo predsjednik Općinskog vijeća, Ivica Roginić, daje prijedlog na glasanje te se sa

„ZA“ – 10 (deset)

„PROTIV“ – 0 (nema)

„SUZDRŽAN“ – 0 (nema) donosi:

**Odluka o prijenosu prava vlasništva komunalne vodne građevine javne vodoopskrbe i javne odvodnje u Ulici Oskara Wolfa**

u tekstu koji se prilaže ovom zapisniku i čini njegov sastavni dio

**Točka 4.**

**Vijećnička pitanja**

Predsjednik vijeća navodi da se točka otvara pitanjem vijećnika Kvež Branka vezano uz uzurpaciju poljoprivredne parcele koju on obrađuje.

Općinski načelnik navodi da se radovi na projektu aglomeracije izvode na velikom dijelu područja Općine Sveti Križ Začretje što na javnim površinama što na poljoprivrednim parcelama. Upoznat je s problematikom vijećnika Kvež Branka te je uvidom na terenu uočeno da se na predmetnoj parceli nalazi kameni materijal, cijev i dva šahta. Nadalje navodi da je na poljoprivrednoj parceli koju putem najma obrađuje gosp. Kvež uknjiženo pravo služnost u korist Zagorskog vodovoda što je i upisano u zemljišno knjižnom ulošku predmetne parcele i to u površini od 105,5 m². U zemljišno knjižnom ulošku nadalje je navedeno da se trasa kanalizacije proteže duž predmetne čestice u smjeru sjeveroistok-jugozapad na udaljenosti od cca 3 m od južne međe parcele, na dužini trase 52,75 m i širini trase 2 m, na trasi kanalizacije nalazi se 1 reviziono okno dimenzije 1 x 1 m na udaljenosti od cca 3 m od južne međe parcele i cca 26,2 m od istočne međe predmetne parcele. Ističe da je vlasnik parcele tijekom ishođenja građevinske dozvole za radove na projektu aglomeraciji bio upoznat sa situacijom i isti je trebao o tom obavijestiti gosp. Kveža. Ističe da se i on našao u sličnoj situaciji. Može se izvođača radova zamoliti da pokuša ubrzati radove na predmetnoj parceli kako bi se mogla izvršiti proljetna sjetva, no činjenica je da je na predmetnom zemljištu još potrebno izvršiti dosta radova, poput ukopavanja i betoniranja šahta i cijevi, da je njegova sugestija da se s radovima obrade zemljišta pričeka daljnjih mjesec dana.

Mario Mihovilić navodi da će zamoliti izvođača da požuri radove na predmetnom zemljištu ili da barem materijal primakne na jednu stranu da bi se na ostatku parcele mogli izvoditi poljoprivredni radovi.

Vijećnik Ivan Grozaj postavlja pitanje pod kojim uvjetima se izvođaču radova ustupilo na korištenje parkiralište kod groblja koje koristi za deponij. Dalje navodi da je njegovo mišljenje da to nije najsretnije rješenje jer kod sprovoda nema mjesta na parkiralištu zbog čega je nezadovoljstvo mještana sve veće.

Općinski načelnik odgovara da je općina od stane izvođača radova zamoljena za ustupanje deponija za odlaganje materijala i to u vidu kontroliranog deponija slijedom čega je izvođaču ponuđen deponij kod „starog“ ulaza na autocestu, prostor kod njega doma, „stari“ rasadnik u Mirkovcu, prostor kod mosta u naselju Štrucljevu i južni dio biciklističke staze te kontrolirani deponij kod groblja. Ističe da je svjestan da deponij na parkiralištu kod groblja nije najsretnije rješenje. U samom početku radova došlo je do krađa slijedom čega se u cilju sprečavanja istih deponij približio samom centru naselja čime se smanjio broj krađa. Izvođač radova obavještava se o terminima pogreba tako da makne strojeve i materijal pomakne na jednu stranu da bi se omogućio nesmetan prolaz. Dalje navodi da izvođač radova u troškovniku ima planiranu stavku deponiranja no da su cijene usluga korištenja deponija koje su mu ponuđene od strane privatnih osoba bile nestvarno visoke. Predmetnim ustupanjem deponija utjecalo se na smanjenje gužve na samom gradilištu te se omogućio bolji protok automobila. Navodi da je zaprimljen velik broj pritužbi građana što se tiče prašine, a sada blata i rupa koje su nastale uslijed nepovoljnih vremenskih uvjeta. Napominje da je potrebno puno strpljenja da se projekt uspješno privede kraju. U narednom periodu radovi će započeti u naselju Donja Pačetina te ukoliko se u tom dijelu pojavi mjesto za kvalitetan deponij osloboditi će se parkiralište kod groblja. Dalje navodi da ukoliko treba nekoga kriviti za ustupanje parkirališta za deponij to je onda on, ali to je trenutno bilo jedino rješenje za toliku količinu materijala koja cirkulira kroz područje općine Sveti Križ Začretje.

Vijećnik Ivan Grozaj navodi da nije zadovoljan rješenjem jer kako je iznio općinski načelnik izvođač radova je imao ukalkulirana sredstva za tu namjenu.

Vijećnica Dubravka Mišak Skočaj navodi da su u naselju Pustodol Začretski započeli određeni radovi za koje pretpostavlja da se odnose na radove odvodnje. Dalje navodi da kroz naselje prolazi cijev za odvodnju, ali mještani se na istu nisu mogli spojiti jer ona nije u funkciji tj. nije završena te postavlja pitanje da li će sada postojati mogućnosti da se spoje.

Mario Mihovilić odgovara da će se na toj dionici građanima omogućiti besplatan priključak.

Vijećnica Dubravka Mišak Skočaj dalje postavlja pitanje da li ima kakvih novosti vezano uz izgradnju nogostupa u naselju Pustodol Začretski.

Općinski načelnik odgovara da je održao sastanak s predstavnicima Županijske uprave za ceste prilikom čega se tražilo najbolje rješenje za izvođenje radova na izgradnji nogostupa budući da su sredstva za tu namjenu osigurana proračunom općine. Tri su moguća rješenja od čega je, prema uputama ŽUC-a, najoptimalnije da se od vlasnika dva ili tri kućanstva koja se nalazi u dijelu ceste koja zbog svoje širine nije dostatna za izgradnju nogostupa dobije suglasnost da isti uz određenu kompenzaciju ustupe svoj dio, tj. pomakne svoje ograde da bi se dobila potrebna širina. Županijska uprava za ceste voljna se uključiti u izvođenje radova, no prije istih potrebno je riješiti imovinske pravne odnose. Ističe da se slična situacija pojavila u naselju Sekirišće.

Vijećnik Juraj Matkun nadovezuje se na pitanje centralnog deponija na parkiralištu kod groblja. Ističe da je 38 godina radio u građevini slijedom čega zna da korištenje centralnog skladišta ili deponij mora biti odobren od strane lokalne samouprave. Svi troškovi su ukalkulirani u troškovnicima, kako deponij tako i asfaltiranje prometnica, projekt se financira iz EU fondova i sad se postavlja pitanje tko će što asfaltirati. Općina je u svojem proračunu za 2022. godinu, prije svih već navedenih poskupljenja, za asfaltiranje osigurala sredstva u iznosu 300 000,00 kn. Zagorski vodovod je glavni partner u projektu aglomeraciji i on je morao imati ukalkulirana sredstva za saniranje prometnica.

Predsjednik vijeća navodi da osim konstatacije nije jasno koje je pitanje.

Vijećnik Juraj Matkun navodi da je pitanje da je općina u svojem proračunu odredila sredstva za sanaciju nakon izvođenja radova ali radove nije izvodila općina slijedom čega da bi izvodila radove sanacije, ako je za područje općine projekt vrijednosti 30.000.000,00 kuna bilo bi dobro da se vidi što je u njemu navedeno, kada se već suglasnosti daju.

Mario Mihovilić odgovara da je projekt ukupne vrijednosti 550.000.000,00 kuna.

Općinski načelnik odgovara da su se u samom početku projekta pojavile određene razlike na koje se ukazivalo na terenu. Obzirom da se izvedbeni projekt definirao nakon izgradnje mreže, rov ako se kopa 80 cm do 1 m, imamo nosivi sloj plus presvlačenje asfaltnom zastavom kompletnih dionica nerazvrstanih cesta do 3 metara, općinske nerazvrstane ceste su u prosjeku od 2,5 do 3,5 metara, županijske ceste jednog kolosijeka. U samom početku izvođenja radova došlo je do nekih nepredviđenih situacija, uslijed iskopa rova za ukop cijevi došlo je do pucanja prometnica i van širine samog rova, pogotovo onih prometnica koje su bile u lošijem stanju, tražilo se rješenje za navedeno. Općina se za predmetni projekt pripremila sukladno uputama Hrvatskih voda da se po potrebi može uključiti u projekt. No za sada nema informacije o dionicama, količinama ni iznosima. Kod donošenja proračuna napravljena je minimalna kalkulacija da se zadovolji forma onoga što su Hrvatske vode tražile.

Mario Mihovilić navodi da kada se koriste sredstva EU-a, onda se moraju poštivati određeni uvjeti. U uputama je dosta strogo navedeno što se iz sredstava smije financirati. Na nerazvrstanim cestama uz nosivi sloj i krpanje samog rova smije se povući završni sloj dubine 4 centimetra, ali širine do 3m, i tu nastaje problem, tamo gdje je asfalt u lošem stanju to je neprihvatljivo za financiranje iz fondova i postavlja se pitanje što s tim. Napravljeni su neki približni izračunu sanacije, ali točnih izračuna od izvođača radova za sada nema. Dronom je snimljeno stanje prije izvođenja radova tako da se zna točna situacija. U Zaboku i Bedekovčini se obišao teren i zacrtano je tko će što odraditi, isti će biti potrebno napraviti i na području općine Sveti Križ Začretje. Navodi da će se u narednom periodu održati sastanak sa svim načelnicima.

*Budući da više nije bilo pitanja vezanih uz projekt aglomeracije Mario Mihovilić napušta sjednicu u 19,52 h .*

Vijećnik Branko Kvež postavlja pitanje da li je određen datum za izbor Mjesnih odbora. Dalje postavlja pitanje što se tiče odvojka od 800 m u naselju Sekirišće, a radi se o odvojku Mladići-Kveži-Kučki-Likari-Cirimotići, njegov susjed Krunoslav Kvež bio je kod općinskog načelnika na sastanku gdje je iznio predmetnu problematiku. Na tom odvojku čije asfaltiranje je financirano 60% od strane građana, a 40 % od strane općine, došlo je do velikog problema budući da je asfalt ispucao od tereta kamiona za odvoz otpada te šumarije Krapina. Ističe da je šumariju osobno kontaktirao no nema odgovora. Također je problem kod trafostanice gdje je Elektra Zabok napravila most koji je premalog promjera, pa voda koja se slijeva iz potoka oštećuje asfalt i bankine. Ispod mosta stavljene su premale cijevi. Dalje navodi da kada se neposredno pred lokalne izbore čistio potok Vrbno, jedan njegov dio ostao je neočišćen. Rečeno je da će se radovi nastaviti u jesen, no onda je rečeno da za isto više nema novaca.

Općinski načelnik odgovara da što se tiče pitanja vezano uz izbore za mjesne odbora isti se planiraju odraditi u jesenskom dijelu za što se nada da će se uspjeti pripremiti odgovarajuća dokumentacija. Dalje odgovara da je gosp. Kvež bio kod njega i da je nadalje prema njegovom saznanju u kontaktu s komunalnim redarom općine. Navodi da u naselju Sekirišće postoji nekoliko problema s propustima, nisu svi puknuti, jedan od navedenih propusta je prohodan i čist, pitanje je da li je odgovarajućeg promjera. Ulegnuća koja su se pojavila su prije samog dolaska na most i iste treba sanirati, no to ne znači da treba cijeli most vaditi van. U proračunu općine osigurana su poprilična sredstva za unapređenje infrastrukturu u naselju Sekirišće i nada se da će se svi planirani radovi uspjeti izvršiti do kraja godine. Općina je trenutno u postupku evidentiranja nerazvrstanih cesta, da bi mogli u dijelu gdje se sanira protok, kod Benkotića, sanirati most, koji je ispravan, ali je utvrđeno da njegova propusnost prema sadašnjem stanju i uputama Hrvatskih voda ne odgovara. U većem dijelu godine potok je skoro po suh, ali uslijed velikih kiša on nabuja, a i ispusti domaćinstva usmjerena su u taj potok. Plan je da se dio sivih voda domaćinstva i atmosferskih voda kompletno preusmjere u južni dio, van naselja Sekirišče da bi se mogli spojiti u sustav kanalizacije ako do toga dođe od stane Zagorskog vodovoda te da se rasteretiti protočnost potoka. Što se tiče asfaltiranja samih prometnica, održan je sastanak sa Županijskom upravom za ceste te je dogovoreno da se nakon izgradnje cijelog predmetnog sustava prometnica presvuče novim asfaltnim zastorom i izgradi nogostup. Također u njihovoj je nadležnosti jedan dio odvojka prema obitelji Kvež koji bi trebao biti saniran no informacije o procesu gradnje za sada još nema. Ako postoje kritične točke u prometnicima , komunalni redar će ih evidentirati i uvrstiti u plan sanacije. U 2022. godini u naselje Sekirišće planira se uložiti preko 2.000.000,00 kuna.

Vijećnik Branko Kvež navodi da most kod trafostanice treba aplicirati na Elektru da ga zamjeni jer je premali promjer cijevi.

Vijećnik Tomislav Milunović navodi da je danas na mrežnim stranicama općine objavljen Javni poziv za dodjelu potpora u poljoprivredi za 2022. godinu s početkom mogućnosti prijave 04.04.2022. godine, da li općina ima kakvu evidenciju o tome tko je prethodnih godina dobivao potporu kako bi ove godine možda netko drugi imao prvenstvo, ako je netko već dobio prethodne godine da ne dobije i ove ili da ga se barem spusti niže u rang.

Općinski načelnik odgovara da je svaki korisnik potpore evidentiran i svaki prijavitelj na natječaj mora ispuniti Izjavu o dodijeljenim potporama male vrijednosti kako ne bi došlo do dvostrukog financiranja. Dalje navodi da je Program potpora u poljoprivredi formiran na način da se komuniciralo s poljoprivrednicima da bi se dobilo njihovo mišljenje te je također na program dobivena suglasnost ministarstva. Što se tiče samog Javnog poziva za ovu godinu on se nije bitno mijenjao došlo je samo do pojašnjenja pojedinih stavki. Pitanje je da li aktivni poljoprivrednik koji je potporu dobio prošle godine treba biti zakinut ove. Agencija za plaćanje u poljoprivredi dozvoljava poljoprivredniku javljanje na uzastopne natječaje tako da u tom dijelu postoji suglasnost ministarstva. Jedina novina je da se ove godine zahtjevi ne predaju u prostorijama Jedinstvenog upravnog odjela već da se isti predaju putem pošte s jasno otisnutim datumom i vremenom predaje.

Vijećnik Tomislav Milunović postavlja pitanje da li je Javni poziv objavljen na oglasnim pločama na područja općine.

Općinski načelnik odgovara da je Javni poziv objavljen na službenoj oglasnoj ploči općine i javnim medijima te da se također svi građani usmeno obavještavaju. Uvjeren je da će biti velik broj prijava jer su zaprimljeni već brojni upiti za raspisivanje Javnog poziva.

Vijećnik Tomislav Milunović postavlja pitanje da li je sva potrebna dokumentacija za prijavu na Javni poziv već dostupna u prostorijama općine.

Općinski načelnik odgovara da je dokumentacija već dostupna.

Vijećnik Tomislav Milunović postavlja pitanje da li će se riješiti problem raskrižja spojne ceste kod NK Jedinstvo te kod Šoštarića prije puštanja iste u promet i što je do sada postignuto na tom planu.

Općinski načelnik odgovara da postoji ogovarajuća dokumentacija o predmetnom problemu, niz dopisa od strane općine upućen je Hrvatskim cestama te nadležnom ministarstvu. Predmetnim dopisima nadležne institucije kontinuirano su se upozoravale na neadekvatna i zastarjela prometna rješenja u dijelu spojne ceste koji je već pušten u promet te na dijelu koji je pred otvaranjem zbog kojih je ugroženo sigurno prometovanje pješaka i vozača. Dostavljala su se i izvješća nadležne policijske uprave o broju nesreća i broju ozlijeđenih na spornim dijelovima spojne ceste. Od brojnih dopisa koji su poslani nadležnim institucijama odgovori su dobiveni na samo dva. Projekti po kojima su predmetna raskrižja izgrađena su zastarjela, ali isti nažalost i nadalje zadovoljavaju tehničke i zakonske uvjete. Konstantno se upozoravalo da se situacija na terenu od vremena izrade projekta do danas uvelike izmijenila no oni u svojim odgovorima navode da je cesta izgrađena u skladu s važećom građevinskom dozvolom. Od strane općine predloženo je niz rješenja, poput semafora, kružnih tokova, a sve u cilju da bi usporili promet sa županijske ceste. Budući da se Hrvatske ceste i ministarstvo oglušuju na naše dopise u rješavanje predmetnog problema uključila se i Krapinsko zagorska županija koja je dobila odgovor da će se sa županom zakazati sastanak na predmetnu temu no za zada još nema informacije kada će se isti održati. Problema smo svjesni i isti se nastoji riješiti.

Vijećnik Tomislav Milunović dalje navodi da su projekti za izradu spojne ceste izrađeni 2011. godine, a prvi dopis je upućen tek 2019 .godine.

Predsjednik Općinskog vijeća navodi da se rasprava po predmetnom pitanju vodi na zadnjih 5 ili 10 sjednica Općinskog vijeća. Da budući da se mladi gosp. Milunović voli pozivati na vladu RH on apelira da se iskoriste te veze pa da netko od ministarstva dođe u općinu i nešto napravi. Dalje navodi da kada je nadležan ministar došao u Općinu Sveti Križ Začretje na otvaranje spojne ceste lokalna vlast čak nije ni bila pozvana da istome prisustvuje. Ističe da je izgradnja drugog dijela spojne ceste započela u 2019. godini te što je općinska vlast trebala učiniti u periodu od 2011. do 2019. budući da gradnje tada nije bilo. Već par vijeća ista pitanja i isti odgovori, a rezultata nema.

Vijećnik Tomislav Milunović postavlja pitanje da li novo izgrađeno parkiralište kod pošte ima uporabnu dozvolu, ukoliko nema zašto se auti tamo parkiraju.

Općinski načelnik odgovara da što se tiče spojne ceste da poziva sve bez obzira na političku opciju da stave „glave skupa“ da se iznese zajednički stav možda će u tom slučaju netko reagirati. Dalje odgovara na pitanje vezano uz novoizgrađeno parkiralište. Korištenje parkirališta je ista stvar kao i korištenje prvog djela spojne ceste, državne ceste koja prolazi pokraj trgovačkog centra Roses te županijske ceste koja prolazi kroz Trg hrvatske kraljice Jelene, koje isto tako nemaju uporabne dozvole, a koriste se za prometovanje. Da bi parkiralište moglo ishoditi uporabnu dozvolu nužno je da HEP izgradi trafostanicu potrebnu za punionicu električnih automobila. Nakon što HEP izgradi trafostanicu zatražiti će se tehnički pregled. Parkiralište se održava i ono je spremno za upotrebu, ali bez HEP-a nismo u mogućnosti dobiti uporabnu dozvolu.

**Točka 5.**

**Donošenje Odluke o usvajanju Izvješća o obavljenoj reviziji učinkovitosti upravljanja komunalnom infrastrukturom u jedinicama lokalne samouprave na području Krapinsko-zagorske županije**

Općinski načelnik daje uvodno obrazloženje po ovoj točci.

Vijećnik Tomislav Milunović postavlja pitanje da li je općina postupila po svim primjedbama dobivenim od Državnog ureda za reviziju.

Općinski načelnik odgovara da je općina dužna u određenim rokovima postupiti po primjedbama Državnog ureda za reviziju. Slijedeća točka dnevnog rada također je vezana uz nalog revizije. Neke preporuke već su odrađene, neke će se odraditi do kraja godine te da se uvijek postupa po nalozima i preporukama nadležnih revizija.

Jasminka Lasić navodi da se nakon svake revizije dobije tablica koja sadrži sve preporuke i naloge, a onda se od stane stručnih službi općine upisuju rokovi u kojima će se pojedine radnje izvršiti. Neke radnje iz naloga i preporuka revizije su već izvršene. Općina je trenutno u pregovorima za nabavu softvera za evidentiranje imovine. Nadalje što se tiče Programa održavanja i Programa izgradnje komunalne infrastrukture prošle su godine izrađeni i donijeti u skladu s danim preporukama revizije, izvješća o izvršenju predmetnih programa izraditi će se također u skladu s danim preporukama i isti će biti na jednoj od narednih sjednica Općinskog vijeća. Odluka o izmjeni odluke o komunalnom redu slijedeća je točka dnevnog reda i ista je izrađena sukladno nalogu Državnog ureda za reviziju.

Vijećnik Tomislav Milunović postavlja pitanje u kojem roku bi se trebalo donijeti Izvješće o stanju u prostoru.

Jasminka Lasić odgovara da Državni ured za reviziju nije dao rok budući da je isti propisan Zakonom.

Vijećnik Tomislav Milunović postavlja pitanje da li je općina u svojoj tablici trebala navesti rok.

Jasminka Lasić odgovara da ne.

Nakon rasprave predsjednik Općinskog vijeća, Ivica Roginić, daje prijedlog na glasanje te se sa

„ZA“ – 10 (deset)

„PROTIV“ – 0 (nema)

„SUZDRŽAN“ – 0 (nema) donosi:

**Odluku o usvajanju izvješća o obavljenoj reviziji učinkovitosti upravljanja komunalnom infrastrukturom u jedinicama lokalne samouprave na području Krapinsko-zagorske županije**

u tekstu koji se prilaže ovom zapisniku i čini njegov sastavni dio

**Točka 6.**

**Donošenje Odluke o izmjeni i dopuni Odluke o komunalnom redu**

Općinski načelnik daje uvodno obrazloženje po ovoj točci.

Budući da rasprave nije bilo predsjednik Općinskog vijeća, Ivica Roginić, daje prijedlog na glasanje te se sa

„ZA“ – 10 (deset)

„PROTIV“ – 0 (nema)

„SUZDRŽAN“ – 0 (nema) donosi:

**Odluka o izmjeni i dopuni Odluke o komunalnom redu**

u tekstu koji se prilaže ovom zapisniku i čini njegov sastavni dio

**Točka 7.**

**Donošenje Odluke o raspisivanju javnog natječaja za prodaju nekretnine u vlasništvu Općine Sveti Križ Začretje**

Općinski načelnik daje uvodno obrazloženje po ovoj točci.

Vijećnik Tomislav Milunović navodi kako smatra da u cilju kvalitetnije rasprave trebalo bi po bilo kojem pitanju tako i ovome kada je riječ o prodaji priložiti elaborat ili reviziju elaborata.

Općinski načelnik odgovara da je elaborat procjene nekretnine dostupan na uvid u svakom trenutku te da je isti izrađen od stane stalnog sudskog vještaka Zvonka Benjaka. Nadalje iznosi da se elaborat i sada može dobiti na uvid.

Predsjednik Općinskog vijeća navodi da se predmetna nekretnina prodaje već nekoliko godina. Dok su se javni natječaji raspisivali na stambeni objekt srušilo se drvo te je općina morala podmiriti troškove sanacije u iznosu od 5.000,00 kuna. Kuća je u lošem stanju tako da dok se kupac nađe možda se i sama sruši.

Općinski načelnik navodi da je općina u međuvremenu naslijedila još nekoliko objekata koji su opterećeni teretima.

Vijećnik Tomislav Milunović navodi da ništa što je rečeno nije bilo zlonamjerno.

Nakon rasprave, predsjednik Općinskog vijeća, Ivica Roginić, daje prijedlog na glasanje te se sa

„ZA“ – 10 (deset)

„PROTIV“ – 0 (nema)

„SUZDRŽAN“ – 0 (nema) donosi:

**Odluka o raspisivanju javnog natječaja za prodaju nekretnine u vlasništvu Općine Sveti Križ Začretje**

u tekstu koji se prilaže ovom zapisniku i čini njegov sastavni dio

**Točka 8.**

**Donošenje Odluke o umanjenju cijene vrtićkih usluga zbog virusa COVID-19**

Općinski načelnik daje uvodno obrazloženje po ovoj točci.

Budući da rasprave nije bilo predsjednik Općinskog vijeća, Ivica Roginić, daje prijedlog na glasanje te se sa

„ZA“ – 10 (deset)

„PROTIV“ – 0 (nema)

„SUZDRŽAN“ – 0 (nema) donosi:

**Odluka o umanjenju cijene vrtićkih usluga zbog virusa COVID-19**

u tekstu koji se prilaže ovom zapisniku i čini njegov sastavni dio

**Točka 9.**

**Donošenje Odluke o davanju suglasnosti na Odluku o izmjeni i dopuni Pravilnika o upisu djece i ostvarivanju prava i obveza korisnika usluga u Dječji vrtić Sveti Križ Začretje**

Općinski načelnik daje uvodno obrazloženje po ovoj točci.

Vijećnik Branko Kvež postavlja pitanje da li ima mjesta za upis nove djece.

Općinski načelnik odgovora da će se raspisati novi natječaj za upis te da se treba vidjeti koliko će djece iz starije grupe biti polaznici škole sukladno čemu će se doći do slobodnog broja djece za upis.

Nakon rasprave predsjednik Općinskog vijeća, Ivica Roginić, daje prijedlog na glasanje te se sa

„ZA“ – 10 (deset)

„PROTIV“ – 0 (nema)

„SUZDRŽAN“ – 0 (nema) donosi:

**Odluka o davanju suglasnosti na Odluku o izmjeni i dopuni Pravilnika o upisu djece i ostvarivanju prava i obveza korisnika usluga u Dječji vrtić Sveti Križ Začretje**

u testu koji se prilaže ovom zapisniku i čini njegov sastavni dio

**Točka 10.**

**Donošenje Odluke o donošenju Procjene rizika od velikih nesreća za Općinu Sveti Križ Začretje**

Općinski načelnik daje uvodno obrazloženje po ovoj točci.

Vijećnik Juraj Matkun postavlja pitanje kolika je cijene izrade predmetne Procjene.

Maja Jerneić Piljek odgovara da općina s ustanovom za obrazovanje odraslih Defensor za poslove zaštite osoba i imovine ima sklopljeni godišnji ugovor, da ista za općinu izrađuje sve potrebne dokumente iz područja civilne zaštite te da mjesečna cijena iz ugovora iznos oko 900,00 kuna.

Nakon rasprave, predsjednik Općinskog vijeća, Ivica Roginić, daje prijedlog na glasanje te se sa

„ZA“ – 10 (deset)

„PROTIV“ – 0 (nema)

„SUZDRŽAN“ – 0 (nema) donosi:

**Odluka o donošenju Procjene rizika od velikih nesreća za Općinu Sveti Križ Začretje**

u tekstu koji se prilaže ovom zapisniku i čini njegov sastavni dio

**Točka 11.**

**Donošenje Plana djelovanja u području prirodnih nepogoda za 2022. godinu**

Općinski načelnik daje uvodno obrazloženje po ovoj točci.

Budući da rasprave nije bilo predsjednik Općinskog vijeća, Ivica Roginić, daje prijedlog na glasanje te se sa

„ZA“ – 10 (deset)

„PROTIV“ – 0 (nema)

„SUZDRŽAN“ – 0 (nema) donosi

**Plana djelovanja u području prirodnih nepogoda za 2022. godinu**

u tekstu koji se prilaže ovom zapisniku i čini njegov sastavni dio

**Točka 12.**

**Usvajanje Izvješća o Planu djelovanja u području prirodnih nepogoda za 2021. godinu**

Općinski načelnik daje uvodno obrazloženje po ovoj točci.

Budući da rasprave nije bilo predsjednik Općinskog vijeća, Ivica Roginić, daje prijedlog na glasanje te se sa

„ZA“ – 10 (deset)

„PROTIV“ – 0 (nema)

„SUZDRŽAN“ – 0 (nema) donosi

**Odluka o usvajanju Izvješća o Planu djelovanja u području prirodnih nepogoda za 2021. godinu**

u tekstu koji se prilaže ovom zapisniku i čini njegov sastavni dio

**Točka 13.**

**Donošenje Godišnjeg provedbenog plana unapređenja zaštite od požara za 2022. godinu**

Općinski načelnik daje uvodno obrazloženje po ovoj točci.

Vijećnik Juraj Matkun navodi da je u vatrogastvu od mladosti i da tome posvećuje malo veću pozornost. Navodi da je već stručne službe općine upozorio na potrebu revidiranja odluke o imenovanju Povjerenika civilne zaštite budući da su pojedine osobe s popisa umrle. Također smatra da je potrebno organizirati vježbu kako je to navedeno u samom planu. Dalje navodi da je obišao teren općine i to od križanja do Sv. Vida put je prohodan na čemu zahvaljuje općinskom načelniku, no ističe da su područja na kojima su postavljeni hidranti zapuštena slijedom čega su isti obrasli bršljanima, samo dva hidranta su vidljiva te da bi Zagorski vodovod o istima trebao voditi brigu. Također navodi da je ispred kuće Nadice Tenšek hidrant koji se nagnuo i potrebno ga je sanirati. Apelira da bi u svakom mjesnom odboru trebalo postaviti barem jedan nadzemni hidrant koji će biti dostupan za dobrovoljna vatrogasna društva te Zagorsku javnu postrojbu. Ističe da u naselju Vrankovec kod Tumpa bagrem (gacija) visi prema cesti te cisterna tamo nije u mogućnosti proći o čemu ima i slikovnu dokumentaciju. Također su se neki nedostaci koji su uočeni u dokumentima civilne zaštite stavili na papir i isti će se dati upravnom odjelu.

Jasminka Lasić navodi da što se tiče bagrema da se stupilo u kontakt s potencijalnim vlasnikom ali isti nije siguran da je to njegovo vlasništvo.

Vijećnik Juraj Matkun navodi da će se onda u tom slučaju uzeti pila i bagrem će se porušiti pa se neka stvarni vlasnik žali.

Nakon rasprave, predsjednik Općinskog vijeća, Ivica Roginić, daje prijedlog na glasanje te se sa

„ZA“ – 9 (devet)

„PROTIV“ – 0 (nema)

„SUZDRŽAN“ – 1 (jedan) donosi

**Godišnji provedbeni plan uređenja zaštite od požara za 2022. godinu**

u tekstu koji se prilaže ovom zapisniku i čini njegov sastavni dio

**Točka 14.**

**Usvajanje izvješća o stanju zaštite od požara i provedbi Godišnjeg provedbenog plana unapređenja zaštite od požara za 2021. godinu**

Općinski načelnik daje uvodno obrazloženje po ovoj točci.

Vijećnik Tomislav Milunović navodi da Općina Sveti Križ Začretje ima dva dobrovoljna vatrogasna društva, DVD Sveti Križ Začretje te DVD Brezova i ista su sredstva namijenjena za oba vatrogasna društva, postavlja pitanje da li možemo staviti omjer broja intervencija, koliko na temelju intervencija na godišnjoj razini ima DVD Sveti Križ Začretje, a koliko Brezova.

Općinski načelnik odgovara da je donijeta odluka o raspodjeli sredstava za rad dobrovoljnih vatrogasnih društva. Nadalje navodi da DVD Sveti Križ Začretje nije cijelu svoju povijest funkcionirao na način na koji funkcionira danas. U proteklom periodu on je napredovao te područje koje pokriva DVD Sveti Križ Začretje je zasigurno veće od područja koje pokriva DVD Brezova. Međutim to nije uvijek bilo tako i zbog toga su sredstva izjednačena. Također DVD Sveti Križ Začretje zbog tada nedovoljno obrazovanog kadra nije moglo biti svrstano u kategoriju središnjeg društva te su oba DVD-a svrstana u ostala društva, a Zagorska javna vatrogasna postrojba je određena kao središnje društvo. Možda osnivanje vatrogasne zajednice nije loš sistem da se društva zajedno dogovore oko načina financiranja, nabave opreme, područja koje pokrivaju i ostalih aktivnosti. Dobrovoljna vatrogasna društva dobile su od Vatrogasne zajednice Krapinsko-zagorske županije uputu o postupku osnivanja vatrogasne zajednice i oni su trenutno u pregovorima oko načina funkcioniranja iste. Ističe da je DVD Sveti Križ Začretje ipak dobilo veći iznos sredstva i to zbog sredstava koja su mu dodijeljena za nabavu novog kamiona, dok je DVD Brezova svoja vozila nabavio iz sredstava dodijeljena mu za redovan rad.

Vijećnik Tomislava Milunović postavlja pitanje da je navedeno da DVD Sveti Križ Začretje dobio sredstva u iznosu u iznosu od 40.637,52 kuna za sanaciju zgrade oštećene u potresu te koliko se on sjeća na jednoj od prethodnih sjednica Općinskog vijeća predmetna sredstva su iskazana kao prihod općine, a ne kao prihod DVD Sveti Križ Začretje pa da li je uistinu taj iznos plaćen DVD-u i koje osiguranje ga je uplatio.

Jasminka Lasić odgovara da je u proračunu iznos iskazan kao prihod općine od osiguravajućeg društva, ali i kako rashod za DVD Sveti Križ Začretje. Kod donošenja Odluke o 1. Izmjeni proračuna Općine za 2021. godinu također je donijeta odluka o 1. Izmjeni Odluke o raspodjeli financijskih sredstava za financiranje dobrovoljnih vatrogasnih društava kojom su se predmetna sredstva raspodijelila DVD-u Sveti Križ Začretje.

Vijećnik Juraj Matkun navodi da je bio prisutan razgovorima oko osnivanja vatrogasne zajednice te da je skoro sve dogovoreno, ostaje još jedino dogovor oko broja članova skupštine pojedinog društva. Predmeta sredstva od osiguravajućeg društva prenijeta su na račun DVD-a Sveti Križ Začretje i radovi su već započeli. Kroz tjedan dva bi dobrovoljna vatrogasna društva trebala usuglasiti sve detalje oko osnivanja vatrogasne zajednice tako da se može dalje normalno funkcionirati.

Nakon rasprave, predsjednik Općinskog vijeća, Ivica Roginić, daje prijedlog na glasanje te se sa

„ZA“ – 10 (deset)

„PROTIV“ – 0 (nema)

„SUZDRŽAN“ – 0 (nema) donosi

**Odluka o usvajanju Izvješća o stanju zaštite od požara i provedbi Godišnjeg provedbenog plana unapređenja zaštite od požara za 2021. godinu**

u tekstu koji se prilaže ovom zapisniku i čini njegov sastavni dio

**Točka 15.**

**Usvajanje izvješća o provedbi Plana gospodarenja otpadom Republike Hrvatske za 2021. godinu**

Općinski načelnik daje uvodno obrazloženje po ovoj točci.

Vijećnik Tomislav Milunović navodi da je u dostavljenom izvješću pod točkom 2. gdje su navedene obveze jedinice lokalne samouprave između ostalog navedeno da je općinski načelnik dužan na svojem području osigurati sprečavanje odbacivanja otpada na način suprotan Zakonu te uklanjanje tako odbačenog otpada te postavlja pitanje da li općina ima propisane prekršaje za divlja odlagališta i naravno da li iste provodi.

Općinski načelnik odgovara da je to složeni proces. Ponekad se čak prekopavao nepropisno odloženi otpad ne bi li se našli podaci o počiniteljima. Kada se na taj način uspjelo doći do počinitelja, ukoliko su isti bili imalo razumni zajedničkim snagama se nepropisno odloženi otpad zbrinuo. Što se tiče samih kazni, općina za sada nije primjenjivala opciju kažnjavanja već se išlo po sistemu upozoravanja budući da se tu najčešće radi o starijem i neobrazovanom stanovništvu.

Vijećnik Tomislav Milinović postavlja pitanje koliko je prijava podneseno u 2021. godini.

Općinski načelnik odgovora da su to uglavnom prijave bez konkretnih podataka po kojima je jako teško postupati.

Vijećnik Tomislav Milunović navodi da se u ulici Petra Đurkina prema mostu koji vodi prema Donjoj Pačetini odlaže organski otpad te moli da se isti sanira. Također navodi da je Općinsko vijeća na jednoj od prethodnih sjednica donijelo Odluku o pružanju javne usluge sakupljanja komunalnog otpada gdje je najavljeno povećanje cijene odvoza otpada te će vjerojatno i povećanje te cijene koje niste mogli kontrolirati utjecati na povećanje broja divljih odlagališta.

Općinski načelnik odgovara da za sada nije došlo do povećanja cijene.

Nakon rasprave, predsjednik Općinskog vijeća, Ivica Roginić, daje prijedlog na glasanje te se sa

„ZA“ – 10 (deset)

„PROTIV“ – 0 (nema)

„SUZDRŽAN“ – 0 (nema) donosi

**Odluka o usvajanju Izvješća o provedbi plana gospodarenja otpadom Republike Hrvatske za 2021. godinu**

u tekstu koji se prilaže ovom zapisniku i čini njegov sastavni dio

**Točka 16.**

**Odluka o osnivanju Povjerenstva za zaštitu potrošača javnih usluga Općine Sveti Križ Začretje**

Općinski načelnik daje uvodno obrazloženje po ovoj točci.

Vijećnik Tomislav Milunović navodi da s obzirom da se Povjerenik za informiranje obratio općini i između ostalog dao upozorenje pred kažnjavanje budući da već dvije godine nisu objavljivani pozivi i dnevni radovi sjednica Općinskog vijeća te odluke nisu objavljivane u službenom glasilu, a kako bi se i ova odluka trebala objaviti u službenom glasilu , da se barem ispravi riječ potrošaća u potrošača da se ne sramotimo.

Nakon rasprave, predsjednik Općinskog vijeća, Ivica Roginić, daje prijedlog na glasanje te se sa

„ZA“ – 10 (deset)

„PROTIV“ – 0 (nema)

„SUZDRŽAN“ – 0 (nema) donosi

**Odluka o osnivanju Povjerenstva za zaštitu potrošača javnih usluga Općine Sveti Križ Začretje**

u tekstu koji se prilaže ovom zapisniku i čini njegov sastavni dio

**Točka 17.**

**Pitanja i prijedlozi**

Općinski načelnik navodi da je dobiveno upozorenje Povjerenika za informiranje, kazna nije izrečena. Povjereniku se danas na predmetno upozorenje uputilo očitovanje. Možda se nešto propustilo objaviti na Internet stranici, ali sve što je trebalo biti objavljeno u službenim glasilu je objavljeno. Poziva sve skupa da svoju energiju i vrijeme usmjere u kreativne programe za dobrobit općine, a vjeruje da svaki građanin bilo koju informaciju koja mu je potrebna može u bilo kojem trenutku dobiti od stručnih služba općine te da je Internet stranicu općine potrebno ažurirati.

Vijećnik Juraj Matkun postavlja pitanje vezano uz postupak iznajmljivanja prostora vinoteke Kapljica. Naime gosp. Šenjug Stjepan je imao smrtni slučaj i htio je rezervirati prostor za karmine, obratio se načelniku koji ga je uputio na gosp. Majseca koji mu je rekao da je prostor na taj dan zauzet. Kada je gosp. Šenjug taj dan navečer došao na Trg hrvatske kraljice Jelene vidio je da je prostor prazan i da je isti u mraku. Postavlja pitanje na koji način se određuje tko ima pravo prostor koristiti.

Općinski načelnik mora ispitati samu povijest razgovora da bi moga dati odgovor zbog čega je do takve situacije došlo. Možda je došlo do otkazivanja prethodne rezervacije, što se često događalo sada u vrijeme korone. Moli točan datum kako bi mogao ispitati spornu situaciju.

Vijećnik Juraj Matkun ako gosp. Majsec vodi raspored onda bi trebao znati tko i kada koristi prostor.

Predsjednik Općinskog vijeća navodi da gosp. Majsec još uvijek obavlja funkciju tajnika udruge iako je već nekoliko puta rekao da više istu neće obavljati jer udruga nije uspjela naći nove kandidate koji bi bili obavljali funkciju tajnik i predsjednik.

Vijećnik Tomislav Milunović apelira da se osvijetli uspon prema trgu u ulici I.K. Sakcinskog.

Predsjednik Općinskog vijeća odgovara da preuzima predmetnu obvezu na sebe i da će isto izvršiti u roku od 7 dana.

Budući da više nije bilo pitanja ni prijedloga Predsjednik Općinskog vijeća zaključio je sjednicu u 21.15 sati.

PREDSJEDNIK ZAPISNIČAR

OPĆINSKOG VIJEĆA

*Ivica Roginić Jasminka Lasić*